text: Legeland risikerer lukning
  10 april 2012 kl. 14.57
  Legelandet i Vinding ved Vejle skal flytte ned i Vejle midtby. Ellers må det lukke, siger politikerne.
  70.000 besøgende om året. Så mange gæster har Legelandet.dk i Vejle.
  Men nu vil kommunen have Legelandet væk fra industrikvarteret og ned i Vejles midtby. 
  I 2004 gav Vejle Kommune legelandet dispensation til at ligge i industrikvarteret i Vinding ved Vejle.
  Nu har et flertal i teknikudvalget sagt nej til at forny dispensationen.
  Legelandet skal nemlig være med til at skabe liv i midtbyen.
  Legelandet har fået forlænget dispensationen fire gange. Derfor kommer det bag på ejeren, at kommunen nu siger nej.
  - Vi sender utrolig mange gæster ned i byen - på restauranter og bowlingcentre og andre steder, så vi er med til at skabe liv i midtbyen, siger Jesper Vestergaard fra Legelandet.dk.
  Han har brug for 3.000 kvm., og det vil ifølge ham være alt for dyrt at leje så mange kvm. i Vejles midtby.
  